Virus

Ing **virus** (ibat king Latin a *virus* a mangabaldugang "lasun"), metung yang sub-microscopic a ahenti o talapagdalang impeksiun a e maliaring dagul o magparakal king kilual ning host a cell. Ing balang  kapirasu o particle, ing *virion*, bibilugan ne ning material o sangkap a genetic, ing DNA o RNA, a makapalub king takap a protina (protein coat) a ausan dang capsid. Miayaliwa ya tabas ing capis, manibat king simpling balikudkud (helical form) o icosahedral (solidung dakal katalindikingan o *side* a halus mabilug anting bola), angga kareng mas komplikadung pangabalangkas a maki iki o envelope. Luluban do ngan deng virus deng anggang mabibie, at pitinduk-tinduk o pigrupu-grupu da la kareng uring makayapektu kareng animal, tanaman ampong bacteria.    

Kayabe la karaniwan a sakit ning taung daralan da reng virus deng sipun, trangkasu, bulutung, pamagbulus ampong SARS. Ausan dang pangamakamandag (virulence) ing kagiwan dang magdalang sakit deng virus. Miayaliwa ing paralan dang magdalang sakit king metung a organismu o mabibie, at magdependi la reti king uri o species. Kayabe la kareti king level na o balitang ning cell deng lysis o pamanatdas ning cell. Kareng mabibieng dakal a cell, magumpisa nang panamdaman ning mabilug a organismu ing epektu nung dakal nong cell deng mengamate. Agiang agiu rang guluan deng virus ing masaleseng homeostasis o balansi ning katawan, maliari lang mieng alus e na panamdaman ning organismu. Metung yang alimbawa niti ing kagiwan ning herpes simplex virus, a sangkan da reng lasu, a manatili king katawan a e aktibu o anting painawa. Ing aus da kaniti, latency, at metung yang kaurian (*characteristic*) da reng herpes virus, kayabe ne ing Epstein-Barr virus, a panibatan ning glandular fever, ampo ing Varicella zoster  virus, a yang sangkan ning bulutung danum (chicken pox). Shingles ing aus da kareng makasalikut a impeksiun a bulutung danum a mibabalik potang atiu ne king idad ing tau.    

Ating virus a magdalang impeksiun a kabang bie o chronic, nung nu la taglus-taglus a darakal deng virus lipat da reng paralan a gagawan ning host ba yang ipaglualu (*defend*) ing kayang sarili. 

Mipagdebati la reng biologist nung mabie lang organismu reng virus o ali la. Agpang kareng aliwa, e la mabie, uling e la tutuki kareng batayan (*criteria*) a magagamit kareng karaniwang kabaldugan ning bie. Alimbawa, e ro kalupa deng virus deng aliwang organismu uling ala lang cell deti. Nanupata, atin la mu namang gene deti, at dadalan la king ebolusion kapamilatan ning natural selection. Para naman kareng aliwa, organismu lang atiu king sepu na o angganan ning bie deti. Keraklan, neng mikaka-
impeksiun lang virus deng tau ampong animal, mamablas ya ing *immune system* da, at kaibat sasakit la. Maralas, laganas neng lalako ning immune system ing virus. Ala lang epektu kareng virus deng antibiotic, pero ating meyalkus a panulung kontra-virus ba lang uluan deng impeksiun a dilikadu king bie. Maliari lang lisian deng impeksiun da reng virus kapamilatan da reng bakunang mágdalang kabang bieng e pangatablan (*lifelong immunity*).       

## Larawan da reng virus king electron microscope (Electron micrographs of viruses)

Image:Norwalk.jpg|Norovirus. Ining RNA virus ing mágdala king winter vomiting disease (pamaniuka neng karimla). Maralas yang mibabalitang sangkan ning gastro-enteritis kareng bapor a pang-cruise ampo kareng ospital.

Image:Caliciviruses2.jpg|Kamaganak do reng Calicivirus deng Norovirus.

File:Human Torovirus.jpg|Torovirus. Metung a RNA virus a enveloped (maki súput).

Image:Coronaviruses 004 lores.jpg|Deng Coronavirus metung lang uri da reng virus a maki halo (sinag), o itsurang balamu korona king lalam ning microscope.

Image:Ebola virus em.png|Ing Ebola Virus metung yang tela-sinulad (filamentous) a RNA virus.

Image:Measles virus.JPG|Measles virus. Ini ing ausan dang *thin section* (maimpis pangabangal) nung nu ya mepitna king adua ing virus.

Image:Respiratory syncytial virus 01.jpg|Respiratory Syncytial Virus (RSV). Mayayakit ya keni ing ribonucleoprotein antimong ka-diseniung duing asan (herring bone pattern).

Image:Parvovirus in Blood.jpg|Parvovirus B19. Ing Parvovirus B19 metung yang malating DNA virus a kasebian a sangkan ning metung a childhood exanthema a ausan dang fifth disease o erythema infectiosum.

Image:Papilloma Virus (HPV) EM.jpg|Ing Human Papilloma Virus

Image:EM of influenza virus.jpg|Ing Influenza virus

Image:Herpes simplex virus TEM B82-0474 lores.jpg|Transmission electron micrograph ning Herpes virus antimong virus a  makasuput (enveloped virus) a lupang ebun a piniritu king negative stain electron microscopy.

Image:Polio EM PHIL 1875 lores.PNG|Metung a TEM micrograph da reng Poliovirus virion.



## Lon la murin deti
* Virology
* Influenza
* Rotavirus
* Herpes simplex virus
* Hepatitis B virus
* Satellite
* Neurotropic virus
* Bacteriophages (bacterial viruses)

## Dalerayan